JAZZ-CAVA DE VIC. V.B. AUTOCRÒNICA (EL DIA DE LES MONTSES 2014)

En un lloc ja conegut de temps, el Jazz Cava, on s’havia esdevingut el cicle de poesia fa uns quants anys, quan jo era acadèmic d’uvic, ―eren els dimecres a la nit, amb força caliu, durant una temporada, i acompanyament meu al piano, passà el bo i millor de poetes intercomarcals―. Aquí i avui, 27 d’abril, decideixo iniciar la cerimònia musical amb poesia, la *Complanta per l’oblit dels morts* de Segimon Serrallonga, un dels convidats en aquest mateix escenari en aquell any llunyà del…2000? 2001? Evocació/Invocació. Potser amb aquest poema ja estava tot dit i podíem plegar. El piano de cua ja no hi és, sembla que darrerament, en els llocs de concert on s’hi hostatjaven pianos, aquests són foragitats per fer lloc als grups que no en necessiten…se’ls veu com un moble empipador, com un embalum molest. Tot un símbol del lloc que ocupa la música amb pianoforte en el país. (Ho he comprovat fa poc, també, al bar –antany modern−, merbeyé, de la falda del Tibidabo, que ha deixat més espais per taules i pel beure, el negoci va primer). Però deixem-ho córrer. El fet d’aquest abril era un bolo de transició, un pacte per la transició, ja closa l’etapa de la plantilla dels d’Akídelara que gravaren disc. En aquesta ocasió la companyia grata la formaven el Mestre J.Soley al klavier, el Mestre Emili Baleriola a la guitarra, i a l’altra guitarra el Mestre MAN, Miquel Àngel Núñez, Baruc de Gràcia passat per Manlleu i St. Hipòlit, pels coneguts, i a les percussions el Mestre Ernest Martínez. Una colla de vells roquers amb molta carretera a l’esquena. La cosa no podia anar malament. El repertori de l’Akídelara. L’audiència, que omplia el túnel, feta de força desconeguts, i poques cares uviquenyes, per ser francs, va seguir l’argument amb prou respecte i deteniment. La darrera fulla de serveis abans d’un parèntesi, quasi forçat (no hi ha bolos). Ha plogut des del Nexus del carrer Arquebisbe Alemany amb Bocanegra el 1985. La cançó-protesta, amb tot, és poc benvinguda en els temps que corren , i els qui no són de la primera volada m’entenen, però ningú no “compra”, com diria Vinyals. Tothom va massa encaparrat amb altres coses, i el nodriment aquest queda pel calaix d’abaix. Tornarem a les coves ( de Serinyà). Gràcies Àlex, per brindar-nos la cava. La cova. De moment no hi ha hagut més aparicions musicals públiques, si exceptuem la del proppassat 8 de novembre Sant Martí Maldà, al Púb-Lic, el nou centre de lleure i Cultura de l’Urgell i la Segarra. Però el Jazz Cava sempre serà el lloc entranyable on es forjaren coses. Llàstima de piano... pena pels pianos segrestats per sempre....i que rodi el cant....i que no ofeguin els càntics!